《赠别石首尉胡廷直》
宋代·曾丰

士之所忌忌无末，吾已与交不轻绝。
士之所贵贵有初，吾未与交不轻结。
岁在戊申五月间，中都始识胡廷直。
经史子集蟠屈胸，甲兵钱谷澜翻舌。
好贤先主未顾庐，负气买臣犹诣阙。
姑调南昌一尉归，斗升可养子真节。
功名奋意笔砚间，解后撙斋谈不辍。
烹茶略与论源流，秦未焚书道先裂。
学统况承八代衰，向之裂者殆磨灭。
纷纷唐士学古文，仅仅韩公得真诀。
口传心授门人谁，刘叉皇甫湜张籍。
十人摹仿九失真，诀中妙处容有说。
射御书数学发蒙，忠孝友悌士归洁。
探微尤要善扩充，持满不妨徐发越。
江山岷山根本殊，风行水上波澜别。
兹其为诀不亦真，韩公所秘吾其抉。
君归紬绎细自参，闭门造车出合辙。
更省兰台大声华，何如麟阁小勋烈。
卫霍倘能恢土疆，渊云当为勒碑碣。
时有卫霍无渊云，于汉往往未为缺。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。